Kris Letang

Kristopher Allen Letang (* 24. apríl 1987, Montreal) je kanadský profesionálny hokejista hrajúci za Pittsburgh Penguins. Ako junior hrával tri sezóny za Quebec Major Junior Hockey League (QMJHL), počas ktorých bol v roku 2005 draftovaný zo 62. miesta Pittsburghom Penguins. V svojej druhej sezóne s Pittsburghom vyhral Stanley Cup. Hral za kanadský národný tím "18" a "20", kde vyhral na Majstrovstvách sveta juniorov v rokoch 2006 a 2007. 
Hráčska kariéra.
Letang hrával v Quebec Major Junior Hockey League za tím Val-d'Or Foreurs tri sezóny. V roku 2005 bol draftovaný tímom Pittsburgh Penguins v treťom kole zo 62. miesta.
Jeho prvá sezóna v NHL bola v rokoch 20062007. Prvý gól strelil v svojom treťom zápase v NHL Hennrikovi Lundqvistovi z New York Rangers (Penguins vyhrali 6:5). Avšak po siedmych zápasoch, kde strelil dva góly bol vrátený do tímu Val-d'Or Foreurs.
Počas svojej tretej sezóny s Val-d'Or Foreurs doviedol tím do play-off. Po vyradení Foreurs bol Letang pridelený do tímu Wilkes-Barre/Scranton Penguins z American Hockey League (AHL), ktorý bol v druhom kole Calder Cup play-off zápasov. Zapísal si asistenciu v jednom zápase. Na konci sezóny získal tri hlavné QMJHL ocenenia. Okrem Emile Bouchard Trophy pre najlepšieho obrancu a Paul Dumont Trophy pre najlepší charakter, Letang vyhral Kevin Lowe Trophy pre najlepšieho defenzívneho obrancu.
Po začiatku sezóny 2007–08 v drese Wilkes-Barre/Scranton Penguins a 7 bodoch v 10 zápasoch v AHL bol Letang rýchlo povolaný do Pittsburgh Penguins. Vo svojej nováčikovskej sezóne s Penguins vynikal a v roku 2008 bol pozvaný na NHL YoungStars Game počas 56. ročníka NHL zápasov hviezd, spolu so spoluhráčom Tylerom Kennedym. Letang dokončil sezónu so 17 bodmi v 63 zápasoch, bol šiesty medzi obrancami-nováčikmi. Počas jeho Stanley Cup play-off debutu pomohol Penguins do finále bojov o Stanley Cup proti Detroit Red Wings, ktorí ich porazili v šiestich zápasoch. 
Počas sezóny 2008–09 boli dvaja najlepší obrancovia Sergej Gončar a Ryan Whitney pripísaní na listinu dlhodobo zranených hráčov a tak sa Letangovi zvýšila zodpovednosť na modrej čiare. Bol v top dvojici obrancov Penguins spolu s Brooksom Orpikom, ktorý nahradil Gončara. Letang bol v roku 2009 znova pozvaný na NHL YoungStars Game počas zápasu hviezd v jeho rodnom meste Montreale.
Potom ako Penguins vyradili Philadelphia Flyers v prvom kole play-off, Letang strelil do brány Washington Capitals svoj prvý play-off gól počas tretieho zápasu druhého kola play-off 6. mája 2009 v predĺžení. Jeho pokračovanie v play-off bolo neisté kvôli podozreniu na zranené rameno po kontakte s Mikeom Greenom v treťom zápase. Avšak jeho víťazný gól v predĺžení proti Capitals pomohol vyhrať Penguins sériu a dostať sa do finále. Vo finále sa stretli Penguins druhý rok po sebe s Red Wings. Letang strelil gól počas tretieho zápasu a pomohol tak klubu poraziť Red Wings v siedmych zápasoch. Penguins vyhrali Stanley Cup 12. júna 2009 po výhre 2:1 nad Red Wings v Joe Louis Arena. Letang dokončil posezónne zápasy s 4 gólmi a 13 bodmi v 23 zápasoch.
Nasledujúcu sezónu Letang zaznamenal 3 góly a 24 asistencii. 30. marca 2010 podpísal 4-ročné predĺženie zmluvy do sezóny 2013–14 za ročný plat 3,5 milióna $. Počas Stanley Cup play-off 2010 ako obhajcovia titulu boli Penguins vyradení v druhom kole tímom Montreal Canadiens. Letang prekonal svoje sezónne ciele spolu s 13 zápasmi v play-off a 7 bodmi.
S odchodom najlepšieho obrancu Penguins Sergeja Gončara získal v sezóne 2010–11 Letang v klube väčšiu úlohu. V roku 2011 bol zvolený do NHL All-Star Game 2011 v Raleigh, North Carolina. V tejto sezóne skončil s 50 bodmi (8 gólov a 42 asistencii) ako druhý najlepší strelec Penguins za Sidneym Crosbym. Jeho úsilie pomohlo Penguins k štvrtému najlepšiemu rekordu v lige so 49 výhrami a 106 bodmi aj napriek dlhodobým zraneniam najlepších centrov tímu – Sidney Crosbyho, Jevgenija Malkina a Jordana Staala. Prvé kolo play-off hrali Penguins proti Tampa Bay Lightning, ktorí ich porazili v 7 zápasoch. Letang si pripísal 4 asistencie. 
23. januára 2012 Letang nahradil v NHL All-Star 2012 na súpiske zraneného Dustina Byfugliena a pridal sa k spoluhráčom Jevgenijovi Malkinovi a Jamesovi Nealovi. V Stanley Cup play-off 2012 prehrali proti Philadelphia Flyers, Letang si pripísal jeden gól a dve asistencie a zároveň obdržal za bitku v zápase číslo 3 s Kimom Timonenom vylúčenie do konca zápasu.
12. júla 2013 Letang podpísal 8-ročný kontrakt s Penguins za 58 miliónov $, ktorý začal platiť v sezóne 2014-15. V sezóne 2013–14 hral v 34 zápasoch. Následne bolo oznámené, že nebude hrať minimálne 6 týždňov potom, čo utrpel mŕtvicu.
16. marca 2014 hlavný tréner Penguins Dan Bylsma oznámil, že Letang dostal povolenie od lekárov k tréningom a následnému návratu na ľad.
27. januára 2015 si zahral svoj najlepší zápas proti Winnipeg Jets, keď nahral na všetkých 5 gólov Penguins v zápase a stal sa 1. hviezdou zápasu. 
Reprezentácia.
 
 
 
Letang debutoval v drese Kanady vo svojej nováčikovskej sezóne počas Majstrovstiev sveta v ľadovom hokeji hráčov do 18 rokov 2005 v Česku. Zaznamenal 4 body v 6 zápasoch a vyhral s tímom Kanady striebornú medailu, keď vo finále prehrali proti USA.
Letang vyhral s Kanadou na Majstrovstvách sveta v ľadovom hokeji hráčov do 20 rokov dve zlaté medaile v rokoch 2006 a 2007. Prvú medailu získal vo Vancouveri a nasledujúci rok vo Švédsku so 6 bodmi v 6 zápasoch ako kapitán. Bol nominovaný do All-Star Teamu so spoluhráčmi Careym Priceom a Jonathanom Toewsom.
Osobný život.
Letang stratil jedného z najlepších priateľov Luca Bourdona, ktorý hral ako obranca za Vancouver Canucks, pri motocyklovej nehode 29. mája 2008. V tom čase hral Letang vo finále Stanley Cupu 2008 proti Detroit Red Wings. On a Bourdon boli spoluhráči vo Val-d'Or Foreurs a v Kanadskom juniorskom hokejovom tíme. Letang si plánoval kúpiť motocykel, ale po smrti Bourdona sa tohto zámeru vzdal.
Má vlastnú sestru, nevlastnú sestru a nevlastného brata. 
V januári 2014 si Letang sťažoval na závrate a nevoľnosť. Lekári prišli k záveru, že utrpel mŕtvicu. Testy objavili malý otvor v stene jeho srdca (defekt predsieňového septa). Otvor je prítomný pri narodení u všetkých, ale obvykle sa zavrie a utesní krátko po ňom. Je možné, že tento otvor bol primárnou príčinou týchto zdravotných problémov.
Jemu a dlhoročnej priateľke Catherine Laflamme sa 22. novembra 2012 narodil syn Alexander. Vzali sa 18. júla 2015. 
Ocenenia.
Major Junior
NHL
Reprezentácia